37 madæsker med farverige Pokémon-figurer blev lørdag middag båret ind på plejehjemmet Otiumgården i Aalborg. Nede i var der burgere og pommes frites fra McDonalds, og det var frokostmenuen. - Vi sad her til morgen og var lidt morgen- og lørdagstrætte, og så sad vi og syntes, der skulle ske et eller andet. Der skulle ske noget anderledes. Og så sad vi og fik lyst til McDonalds, og så tænkte vi, at det skal vi gøre, siger social- og sundhedsassistent Christina Böttcher Juel Andersen. For mange af beboerne var det første gang, at der blev smagt McDonalds-mad, og det faldt i god jord. - Det er næsten som at være på restaurant, lød det fra Inger Bach, da maden var kommet ind i fællesstuen. Til en Happy Meal hører der normalt sodavand med, men på plejehjemmet var det byttet ud med vin og øl, så beboerne rigtig kunne komme i lørdagsstemning. Afbræk i hverdagen Plejehjemmet har haft en pulje med penge, som er gået til at gøre noget ekstra for beboerne. Blandt andet har der også været serveret en anderledes aftensmad. - Så blev vi enige om, at en Happy Meal til en plejehjemsbeboer er sjovt og anderledes, og det er jo noget, som de ikke har prøvet før, siger Christina Böttcher Juel Andersen. Til de beboere, som ikke var fristet af burgere og pommes frites, var der mulighed for at få serveret en mere velkendt frokost i form af rugbrød. Men Inger Bach var godt tilfreds med sit valg. - Jeg elsker jo pommes frites. Det er mit store nummer, siger hun, da frokosten er i gang. Frokostmenuen på Otiumgården er normalvis varierende, og det kan både være kold- og varm mad. Dagens menu var en succes for Inger Bach, og det er noget, hun gerne vil have serveret en anden gang. - Det er det. Men så skulle det måske være knap så store portioner. Man er ikke 17 år mere, siger hun. For Christina Böttcher Juel Andersen og de andre ansatte håber de på, at beboerne får en sjov oplevelse med dagens middagsmad. - Jeg håber, det giver et afbræk i hverdagen. Nu synes jeg, vi har et rigtig godt sted herude, hvor vi har en masse aktiviteter. Det er det, jeg hører fra pårørende og beboere. Men at der sker noget, der gør hverdagen anderledes. Det er fuldstændig fantastisk, og alt hvad man kan gøre for, at det bliver lidt sjovere og lidt mere festligt, det er bare godt, siger Christina Böttcher Juel Andersen.

Referat:
Det var en atypisk middagsmad, som blev serveret på plejehjemmet Otiumgården i Aalborg lørdag middag.